**Portret**

*Adrian Pascu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aveai pe aripi praf de pușcă, aveai nectar pe coapsele subțiri.

Și păru-ți mirosea a toamnă. Iar tu, a veșnici dăruiri.

Decor puteai să fii. Tablou. Să-ți număr degetele suave.

Eu un plămân, tu un plămân. Tandem cu sunetele grave.

Și buzele-ți erau pecetluite, deși vorbeai și-mi povesteai,

Sorbeai cu ele băutura. Era cafea sau era ceai?

Visam să mă trezesc alene, să te revăd, să-ți sorb nectarul

Pe care mai târziu l-aș folosi să-mi vindec nesăratul și amarul.

Să-ți cumpăr vorbe dulci și lungi din librării de zaharoase,

Și tu să-mi spui că nu-s de-ajuns, că nu-s destul de siropoase.

Să-ncerc să le gătesc chiar eu, că poate mie-mi ies mai bine.

Și ca atare ce citești, e-o dedicație pentru tine.